Siemensyöksy

Siemensyöksy eli miehen ejakulaatio tarkoittaa siemennesteen voimallista purkautumista virtsaputken kautta. Toisin kuin usein luullaan, miehen ejakulaatio ei ole sama kuin miehen orgasmi, vaikka tavallisesti se ja miehen orgasmi tapahtuvatkin toistensa yhteydessä – mies voi saada orgasmin ilman siemensyöksyä tai siemensyöksyn ilman orgasmia. Myöskään ejakulaatio ja siemensyöksy eivät ole synonyymejä, sillä on olemassa myös naisen ejakulaatio, mikä on hieman harvinaisempi ilmiö.

Siemensyöksyssä siittimen päästä, terskassa olevasta virtsaputken aukosta, purkautuu vaaleaa tai väritöntä siemennestettä. Siemennesteessä olevien siittiöiden tehtävänä on saattaa nainen raskaaksi.

Siemensyöksyt alkavat murrosiässä, tyypillisesti noin 13–14-vuotiaana.

Siemennesteen purkautuminen 

Orgasmin saavuttamiseksi tarvitaan yleensä seksuaalisen kiihottumisen lisäksi sukuelinten stimulaatiota. Yleensä siitin on erektiossa ja se stimuloituu joko yhdynnässä tai itsetyydytyksessä tai kumppanin stimuloidessa. Yleensä stimulointia jatketaan orgasmiin asti, jolloin siemenneste purkautuu. Se voi tahattomasti purkautua myös yöllä niin sanottuna yöllisenä siemensyöksynä. On mahdollista kokea sekä siemensyöksy ilman orgasmia että orgasmi ilman siemensyöksyä – mikä puolestaan tekee moninkertaisen orgasmin kokemisen myös miehille mahdolliseksi.

Siittiöt muodostuvat kiveksissä ja varastoituvat kivesten pinnalla oleviin lisäkiveksiin. Orgasmissa siittiöt lähtevät liikkeelle lisäkiveksistä, ja siemennesteeseen sekoittuu eturauhasen ja  rakkularauhasten erittämää nestettä. Siemenneste kulkeutuu siemenjohtimia pitkin virtsaputkeen, joka avautuu terskan päähän. Orgasmiin liittyy rytmistä supistelua, joka saa siemennesteen purkautumaan siittimestä ulos.

Siemennesteen määrä siemensyöksyssä riippuu muun muassa edellisen siemensyöksyn ajankohdasta ja yksilöllisistä syistä, jonkin verran on myös merkitystä ravinnolla ja orgasmin voimakkuudella. Yleensä purkautuva määrä on 2–15 millilitraa eli korkeintaan ruokalusikallinen.

Siemenneste voi purkautua siittimen päästä suurella voimalla ja lentää jopa 1–2 metriä, usein se vain valuu tai pulppuaa siittimestä ulos. Siemennesteen määrä ja orgasmin voimakkuus vaikuttavat purkautumisvoimaan.

Pojat, jotka eivät ole vielä saavuttaneet sukukypsyyttä, kokevat orgasmin, mutta siemennestettä ei orgasmissa välttämättä purkaudu. Myös aikuiset miehet voivat saada orgasmeja ilman siemensyöksyä, tosin se on harvinaista. Siemensyöksyt alkavat keskimäärin noin 13-vuotiaana, yksilöllinen vaihtelu on kuitenkin suurta, ne voivat alkaa huomattavasti nuorempana tai vanhempana.

Siemennestettä voi purkautua jo ennen varsinaista orgasmia, eli nainen voi tulla raskaaksi, vaikka yhdyntä lopetettaisiin jo ennen siemensyöksyä. Lisäksi siittimen päästä voi kiihottuessa erittyä ns. esiliukastetta, joka on kirkasta, useimmiten limamaista nestettä. Tämä erite voi sisältää myös siittiöitä.

Säännölliset siemensyöksyt voivat olla hyvästä eturauhastulehdusta sairastavalla.

Siemennesteen koostumus 
Siemenneste voi olla paksua, paakkuista ja valkoista tai se voi olla hyvin ohutta ja melko kirkasta.

Siemennesteessä on normaalisti joitakin satoja miljoonia siittiöitä, joiden tilavuus siemennesteessä on n. 2–5 %. Loppuosa on veriplasmaa, josta suurin osa on peräisin rakkularauhasista, osa eturauhasesta.

Siemenneste sisältää runsaasti muun muassa suoloja, metalleja (mm. sinkki ja seleeni), sokereita, lipidejä, steroideja, entsyymejä ja aminohappoja. Ravinteiden tarkoituksena on olla siittiöiden ravintona ja suojana naisen elimistössä. Ravinteet ja siittiöt imeytyvät takaisin kehoon säännöllisesti, eli keho huolehtii itse liikatuotannosta. Siemensyöksystä pidättäytyminen ei ole haitallista keholle.

Ennenaikainen siemensyöksy 

Ennenaikainen siemensyöksy on tavallista varsinkin nuorilla miehillä. Siemensyöksy voi tulla hyvinkin nopeasti yhdynnän tai stimuloinnin aloittamisesta. Siemensyöksy tulee nopeasti, jos tilanne on erityisen kiihottava ja jännittävä. Ennenaikaisen siemensyöksyn esiintyminen yleensä vähenee iän myötä.

Ennenaikaista siemensyöksyä voi oppia hallitsemaan. Vastenmielisten asioiden ajattelu esimerkiksi yhdynnän aikana on yleistä, jos orgasmia halutaan viivästyttää. Kondomin käyttö vähentää tuntoherkkyyttä ja voi olla avuksi. Siemensyöksyn viivästyttämistä voi opetella itsetyydytyksen avulla. Toisia voi auttaa se, jos itsetyydyttää vähän aikaa ennen yhdyntää.

Ennenaikaista siemensyöksyä voidaan hoitaa myös esimerkiksi selektiivisillä serotoniin takaisinoton estäjillä (SSRI), trisyklisillä masennuslääkkeillä tai paikallispuudutteilla. Myös ympärileikkaus eli esinahan poistaminen vähentää usein terskan tuntoherkkyyttä.

Kyvyttömyys ejakuloida 
Ejakulointikyvyttömyyttä eli kyvyttömyyttä saada siemensyöksy on kahdenlaista: joko mies voi saada orgasmin, mutta ilman siemensyöksyä (orgasminen anejakulaatio), tai sitten hän ei ylipäätään kykene saamaan orgasmia, jolloin ei tule siemensyöksyäkään (anorgasminen anejakulaatio). 

Jos ei kykene saamaan orgasmia, voi kyse olla psyykkisistä tekijöistä, kuten stressistä. Joillakin tarvitaan hyvin voimakasta stimulointia, ennen kuin siemensyöksy saavutetaan. Jos erektio on heikko, sitä voidaan vahvistaa esimerkiksi viagralla, jolloin stimulaatio on voimakkaampaa. Anorgasmian taustalla voivat olla myös tietyt lääkkeet, kuten mielialalääkkeet. Varsinkin vanhemmat mielialalääkkeet heikentävät orgasmin saantia. Tällöin voidaan kokeilla jotain toista, uudempaa lääkettä, jolla tällaiset sivuvaikutukset ovat todennäköisesti vähäisempiä.

Jos sukukypsyyden saavuttanut kykenee saamaan orgasmin, muttei siemensyöksyä, voi kyse olla useista tekijöistä. Voi olla, ettei siemenneste pysty purkautumaan siemenjohtimissa olevan tukoksen takia tai siemennestettä eteenpäin kuljettavaa supistelua aiheuttavissa hermosoluissa on vaurio. Joskus voi olla kyse retrogradisesta ejakuloinnista, jossa siemenneste virtaa virtsarakkoon. Tällaisissa ongelmissa voidaan tarvita kirurgista hoitoa, hermovaurioita ei välttämättä pystytä korjaamaan.

Siemensyöksyn merkitys erotiikassa 
Siemensyöksyllä on merkittävä rooli erotiikassa. On luonnollista, että mies pitää tunteesta, jonka purkautuva siemenneste aiheuttaa. Jotkut voivat kokea eroottiseksi senkin, että siemensyöksy hieman kastelee ja sotkee paikkoja.

Osa miehistä ja naisista pitää siemensyöksyä ja siemennestettä eroottisena ja kiihottavana. Terveen miehen siemennesteen nieleminen on turvallista, mutta esimerkiksi HIV-positiivisen sperman nielemisestä voi saada HIV-tartunnan. Jotkut voivat pitää sen ominaisesta tuoksusta ja mausta, joka aiheutuu testosteronista, toiset eivät voi sietää sitä.

Bukkake on eräs ryhmäseksin muoto, jossa joukko miehiä ejakuloi yleensä polvistuneen miehen tai naisen päälle. Pornoteollisuus tuottaa bukkake-aiheisia elokuvia, joista kyseinen seksimuoto parhaiten tunnetaan.

Katso myös 
 Naisen ejakulaatio

Lähteet

Aiheesta muualla 

 Väestöliitto – Siemenneste ja siemensyöksyt
 Sexpo – Siemensyöksy
 Hamilo, Marko: Herkästä siemensyöksystä, vielä kerran. Skeptikon päiväkirja 18.8.2009.

Seksuaalisuus
Andrologia
Siemenneste
Seulonnan keskeiset artikkelit